google/wiki40b huggingface dataset:
Grønlands rettsvesen

Grønlands rettsvesen skiller seg på flere måter markant fra rettsvesenet i andre land. På Grønland er kretsdommeren, meddommere og forsvarere lokale legfolk og ikke jurister. Først når en sak kommer for appellretten, Grønlands Landsret, opptrer juridisk utdannede anklagere, dommere og advokater. Rettsvesenet er dobbeltspråklig idet der tales og skrives både grønlandsk og dansk. Grønland har heller ikke et straffesystem slik man kjenner fra vestlige land. Dommeren i en kriminalsak har et bredt utvalg av tiltak å velge mellom i en straffelov uten strafferammer. Anstaltene for domfelte er åpne, og de innsatte må – så vidt mulig – arbeide utenfor anstalten.
Siden rammene for det nåværende rettsvesenet ble utformet kort etter annen verdenskrig, har det grønlandske samfunnet gjennomgått en nærmest eksplosiv og ganske voldsom utvikling. Samfunnet er nå langt mere komplisert enn dengang, hvilket blant annet viser seg ved en stadig mere omfattende og komplisert lovgivning, som stiller økte krav til rettsvesenets faglige ekspertise. Samtidig er der skjedd en konsentrasjon av befolkningen i byene, og de gamle familiemønstre er endret samtidig med en intensiv næringsutvikling. Derfor var det en markant økning i den registrerte kriminaliteten frem til 1980-årene, hvoretter kriminaliteten generelt har vært fallende, dog således at grove voldshandlinger, sedelighetskriminalitet og drap er relativt hyppig forekommende forbrytelser.
Under hensyn til de endrede samfunnsforhold nedsatte den danske regjeringen og Grønlands hjemmestyre i 1994 Den Grønlandske Retsvæsenskommision. Hovedoppgaven for kommisjonen, som avleverte sin Betænkning om Det grønlandske retsvæsen ti år senere, var å foreta en grundig gjennomgang og en nyvurdering av hele det grønlandske rettsvesenet og på dette grunnlag å fremsette forslag til hvordan der kan skje en – eventuelt gjennomgripende – revisjon av rettsvesenet på Grønland.
Kommisjonens betenkning var per januar 2012 til behandling i det politiske system.
Av dypest nød jeg rope må

Av dypest nød jeg rope må er en salme av Martin Luther. Den ble skrevet i 1523 og trykket i 1524 i Achtliederbuch basert på Salme 130 og hadde tittelen Aus tiefer Not schrei ich zu dir. Salmen har vært brukt i begravelser. Allerede i 1525 ble salmen brukt i begravelsen til Fredrik den vise i Wittenberg, og den ble også brukt i Luthers begravelse i 1546.
Salmen ble oversatt til dansk av Claus Mortensen Tøndebinder i 1528 og kom med i Thomissøns salmebok i 1569. Magnus Brostrup Landstad oversatte den til norsk i 1855 og tok den med i Landstads kirkesalmebog. Elias Blix oversatte den til nynorsk i 1890 med tittelen Or djupsens naud eg ropa må.
Wehrmacht Gefolge-nål

Design

Merket er designet av Otto Placzek, og er rundt med et ørnehode i profil på topp og bokstavene WG under. I bunn er et hakekors. Baksiden er merket: FEC. OTTO PLACZEK. BERLIN/AUSF. C. E. JUNKER. BERLIN. Det kom i to typer, ett 23 millimeter bredt merke med lang nål for menn, og ett 35 millimeter bredt merke med kort nål (sikkerhetsnål) for kvinner. De kom i to typer finish, grunnet forskjellige metaller brukt ved produksjonen.
Friedrichsruh slott

Friedrichsruh slott, slott ved landsbyen med samme navn, i Schleswig-Holstein, Tyskland, bygget av Otto von Bismarck. 
Stede var senere tysk hovedkvarter for De hvite bussene, redningen av skandinaviske fanger i Tyskland etter krigens slutt i 1945. Daværende innehaver, grev Bismarck, hadde svensk kone og stilte slottet til disposisjon for svensk røde kors.
Lauritz Bergendahl

Biografi

I 1909 vant han 30 km i det første hovedlandsrennet (senere norgesmesterskapet) på Lillehammer. I årene fra 1909 til 1915 dominerte Lauritz Bergendahl norsk, og dermed internasjonal skisport fullstendig, og tok ti seire i Holmenkollen. I 1911 måtte han avstå fra deltakelse på grunn av militærtjeneste. Han behersket langrenn og hopp like godt og ble omtalt som «skikongen» Lauritz Bergendahl. Hardest konkurranse fikk han som oftest fra Johan Kristoffersen, en klubbkamerat fra Sørkedalen. Seiersmarginene var mange ganger store, Bergendahl vant for eksempel femmila i Holmenkollen med hele 22 minutter i 1914 (foran Elling Rønes).
Bergendahl ble senere leder og administrator i Norges Skiforbund. Han bar fakkelen med OL-ilden inn på Bislett stadion og overleverte den til Eigil Nansen ved åpningen av OL i Oslo i 1952.  Hans nevø, Lars Bergendahl (1909–1997) tok opp arven som skiløper fra Sørkedalen. Årlig arrangerer Sørkedalens Idrettsforening Lauritz Bergendahls minneløp. I 1977 avduket Kong Olav et monument over Lauritz Bergendahl plassert ved Sørkedalen skole.
Han var sønn av gårdbruker Lars Nilsen Bergendahl (1842–1937) og Karine Michaelsen (1850–1926). I 1914 giftet han seg med Thea Sævland (1887–1948). Ruth Stinessen (1915–1997) var deres datter og ambassadør Rolf Bergendahl (1917–1999) var deres sønn.
Sasima

Sasima (gresk: Σάσιμα) var en by i den romerske provins i Cappadocia Secunda.

Historie

Sasima er nevnt i bare tre ikke-religiøse dokumenter: «Itiner. Anton.», 144; «Itiner. Hiersol.», 577; Hierocles, 700, 6.
Den lille byen er kjent for å ha vært det første sted hvor Gregor av Nazianzus var biskop - han ble utnevnt og sendt dit av sin venn Basil som et element i Basils konflikt med Anthimus. Gregor var der bare en kort tid, hvis overhodet. Anthimus, biskop av Tyana, hadde hevdet rang som erkebiskop og jurisdiksjon over Sasima etter at keiser Valens delte Kappadokia i to deler. Anthimus utnevnte en konnkurrerende biskop med krav på bispestolen i Sasima, og Gregor avstod fra Sasima.
Alle greske Notitiae episcopatuum betrakter Sasima som del av Cappadocia Secunda, og det gjør også Annuario Pontificio, som oppfører den som en suffragan av Tyana.
Ambrosius av Sasima undertegnet et brev provinsens biskoper rettet til keiser Leo I Trakieren i 458. Omtrent samtidig nevnes Eleusius som en motstander under Konsilet i Khalkedon.
Henimot 1143 ble Clemens fordømt som bogomiler. «Notitiae» nevner bispesetet frem til det påfølgende århundre.
Sasima kan tilsvare den moderne tyrkiske landsby Zamzama, eller landsbyen Hasaköy.
Gaoqing

Gaoqing (kinesisk: 高青县; pinyin: Gāoqīng Xiàn) er et fylke i provinsen Shandong i Folkerepublikken Kina. Det er del av byprefekturet Zibo.
Befolkningen var på 355 405 innbyggere i 1999.
Papyrus 6

Papyrus 6, hos Gregory-Aland merket (signum) \mathfrak{P}⁶ eller med ε 021 (hos von Soden's nummerering), er et tidlig fragment fra Det nye testamente på oldgresk og koptisk. Det er et papyrusfragment med innhold fra Johannesevangeliet. Manuskriptet er ved dets paleografi blitt anslått til å stamme fra slutten av 300-tallet.
Manuskriptet inneholder også utdrag av Første Klemensbrev som inngår i den koptiske kirkes kanon.
Liu Gang

Biografi

Liu studerte ved Kinas universitet for vitenskap og teknologi og Pekinguniversitetet. Etter at demonstrasjonene var blitt slått ned av myndighetene ble Liu Gang arrestert og dømt til seks års fengsel. I 1996 kom han til USA og studerte informatikk ved Columbia University. Han studerte også økonomi ved New York University og arbeider i Citibank og Morgan Stanley. Han har tidligere arbeidet som forsker ved Bell Labs og publisert flere artikler om lineær programmering, samt økonomi.
Martin Gran (filolog)

Familie

Han var sønn av gårdbruker Ole Torsteinsson Gran og Johanne Marie Hansen.  I 1904 giftet han seg med Anna Kristine Koefoed (1897–) fra Porsgrunn.
Pseudodihammus

Levevis

Disse billene har larver som lever i død ved av løvtrær, ofte like under barken.

Utbredelse

Arten er kjent fra Borneo.
Norge – Israels beste venn

Norge – Israels beste venn: norsk Midtøsten-politikk 1949-56 er ei bok fra 1996 skrevet av forsker og historiker Hilde Henriksen Waage.
Waage drøfter norsk Midtøsten-politikk i 1940- og 1950-årene og viser hvordan standpunktene til konflikten mellom jøder og arabere ble dannet og hva det var som påvirket utformingen av politikken. Waage drøfter hvordan den norske regjering og Arbeiderpartiet måtte forholde seg til engasjerte og pågående Israel-aktivister, som også var innblandet i hemmelige britiske krigsplaner forut for Suez-krisen i 1956.
Alliance Israélite Universelle

Alliance Israelite Universelle («den universelle israelittiske allianse», AIU) er en internasjonal jødisk organisasjon grunnlagt i Paris i 1860 av Adolphe Cremieux, som et svar på Damaskusaffæren, og med målet å beskytte alle jøders rettigheter som medborgere.
AIU driver et antall jødiske skoler og har arbeidet med en standardisering av språket ladino.
Her har jeg mitt liv

Handling

Bakgrunnen for handlingen er at Fleksnes har dødd i en ulykke på Nøttefjord camping og deretter havnet ved Perleporten. Her vil han gjerne inn, men St. Peter ønsker å granske hans liv på jorden først. Episoden begynner med at Fleksnes vekkes av St. Peter som har til hensikt å se nærmere på hans liv på jorden. St. Peter trekker frem en moderne datamaskin og viser utdrag fra tre forskjellige hendelser fra hans liv; Den første er fra en høstferie på hytta sammen med sin mor, den andre fra da han hadde jobb som vaktmester på en slankeklinikk og den tredje fra en togreise der han og hans far deler kupe med en lege, en offiser og en prest. St. Peter blir ikke særlig begeistret over det han får se og tillegg blir Fleksnes konfrontert av en  av de han trakasserte på toget. St. Peter bestemmer seg for å forlenge "granskingen".
Europaparlamentsvalget i Nederland 2009

Europaparlamentsvalget i Nederland 2009 ble avholdt torsdag 4. juni 2009. Det ble valgt 25 mandater til Europaparlamentet, noe som er to mandater mindre enn valget i 2004. Valget fulgte D'Hondts metode for fordeling av mandater.
For første gang kunne innbyggerne i De nederlandske Antiller og Aruba stemme.
Domenico Beccafumi

Domenico di Giacomo di Pace Beccafumi (født 1486, død 18. mai 1551) var en italiensk skulptør, maler og grafiker. Han innledet manierismen med sine langstrakte figurer, urolige komposisjoner og flakkende lysspill, og var elev av Rafael. Hans farge-ekspresjonisme appellerer til publikum i dag. Hovedverket er en gruppe malerier fra 1520-årene i Santa Maria del Carmine i Siena, men også hans gulvmosaikker i Siena-domen er berømte (1517-46).

Liv og gjerning

Domenico var født i Montaperti ved Siena rundt 1486. I likhet med faren sin gikk han i tjeneste hos adelsmannen Lorenzo Beccafumi, og det var denne adelsmannen som ordnet læreplass for ham hos en maler i Siena. Etter et par år i Roma rundt 1510 jobbet Domenico Beccafumi for det meste i Siena, der han malte takhimlinger, altertavler og fresker. Han er særlig kjent for å ha designet gulvmosaikken i Siena-domen, som han jobbet med i 30 år og som det tok over hundre år å fullføre. På sine eldre dager jobbet Beccafumi mest som skulptør.
Verkene hans har en stil som bygget på samtidige, florentinske verk. Beccafumi var også påvirket av den eldre malerstilen utviklet i Siena, som Duccio var den fremste representanten for. Siden etterlignet han Michelangelo, som han studerte i Roma. Jomfruen føder fra rundt 1543 er kanskje hans mest kjente bilde.
Uqturpan

Uqturpan (uigursk: ئۇچتۇرپان ناھىيىسى / Uçturpan Nahiyisi, kinesisk: 乌什县; pinyin: Wūshí Xiàn) er et fylke i prefekruret Aksu i den autonome region Xinjiang i Folkerepublikken Kina.
Befolkningen var på 175 186 innbyggere i 1999.
Alm

Tradisjon

I tidligere tider ble den indre delen av almebarken malt opp og brukt som tilsetning i barkebrød.

Levested og utbredelse i Norge

Alm har ingen egen skogbestand i Norge, men den kan forekomme i dominerende enkeltflekker og i lier. I Norge er alm vanligst i lavlandet i sør og langs kysten til polarsirkelen. De mest kjente stedene man finner alm er Alvdal, Gol, Nore og Uvdal.
Det finnes også en liten almskog på øya Gudfjellet, som ligger i Tunnsjøen lengst nord i Nord-Trøndelag. I 1949 ble det telt omkring 150-200 trær. Området som almen vokser på er i dag naturreservat. Tunnsjøen ligger like ved grensen til Sverige. Grensen mellom Nordli og Røyrvik går rett over øya.
Almen har lett for å få en almesykesopp, den sprer seg fort og dreper trærne. Almen er blitt utryddet i flere land i Europa og i Nord-Amerika. I Norge har man satt opp en «branngate». I dette området, mellom Vestfold og Telemark, blir almen overvåket nøye. Blir en alm angrepet av denne soppen, må den graves ned eller brennes.
Norges høyeste alm idag vokser på kirkegården i Risør. Den er i overkant av 35 m høy. Alder anslås til 200 år.
Mihailo Petrović

Landslaget

Mihailo Petrović spilte 1 landskamp for Jugoslavias herrelandslag.
Guarani (folk)

Guarani er en urbefolkningsgruppe som lever i Paraguay samt enkelte regioner av Argentina, Brasil og Bolivia. De aller fleste medlemmene av folkegruppa snakker språket guarani.
Guaranifolket er en del av en større urbefolkningsfamilie i Sør-Amerika med flere kulturelle og språklige fellestrekk (tupí-guaraní). De første europeerne som koloniserte Sør-Amerika, traff disse urfolkene på flere ulike steder på østkysten av kontinentet. Guarani er også det opprinnelige språket til denne gruppen og ett av to offisielle språk i Paraguay. Landet har også kalt myntenheten sin guarani.
Nobelfesten

Nobelfesten er en bankett som holdes i Blå hallen i Stockholms stadshus etter utdelingen av Nobelprisen. På banketten serveres en middag med flere retter, dessuten er det underholdning og dans som følges av lokale medier. Antrekket er högtidsdräkt, eksempelvis folkedrakt. Etter middagen venter dans i Gyllene salen. Banketten og dansen som direktesendes av Sveriges Television og Sveriges Radio med høye seer- og lyttertall, har av hoffet blitt sammenlignet med deres publika spisningar på 1700- og 1800-tallet.

Historikk

På den første banketten i 1901 var det 113 mannlige gjester. Frem til 1923 var banketten kalt Nobelmiddagen; før 1930 ble banketten holdt i Vinterträdgården på Stockholms Grand Hôtel Royal. Banketten har også vært holdt på Svenska akademien og i Gyllene salen.

Gjester

Den svenske kongefamilien deltar som hedersgjester. Pristagerne pleier å ledsages av hele sin familie. Antallet gjester er cirka 1 300, inklusive 200 studenter. Dronningen har alltid verten, Nobelstiftelsens formann, til bords.
Gardabani gasskraftverk

Gardabani gasskraftverk er et gasskraftverk i Georgia. Det har en installert produksjonskapasitet på 840 MW, fordelt på 6 turbiner. Anlegget ble påbegynt omkring 1980 og stod ferdig i 1991. Brenselkilden er naturgass.
Daniel Boone Homestead

Daniel Boone Homestead er fødestedet til den tidligere amerikanske nybyggeren Daniel Boone, og er idag et museum under styring av Pennsylvania Historical and Museum Commission (PHMC) nær Birdsboro, Berks County, Pennsylvania i USA. Det strekker seg over nesten 2,4 km² og er det største området som PHMC kontrollerer.
Rita Mahato

Rita Mahato fra Nepal er en menneskerettsaktivist. Hun arbeider for menneskerettighetsorganisasjonen Women's Rehabilitation Center (WOREC) ved den indiske grensen, i Sørøst-Nepal. Ifølge AmnestyPress er det å arbeide for kvinners rettigheter svært riskikabelt i området hun kommer fra, og å utfordre patriarkalske privileger tvinger dem som gjør dette til å ta opp kampen på minst to fronter: hjemme og i ute i samfunnet.
Mahatos utdannelse og drivkraft ligger i egne erfaringer. Både Forum för levande historia og AmnestyPress forteller om dem: Hun ble giftet bort da hun var 13 år og fødte sitt første barn som 15-åring, selv om barneekteskap er forbudt i Nepal. Mahato ble utsatt for mishandling, fysisk og psykisk, både under graviditeter og ellers. Hun kom i kontakt med WOREC i nærheten av bostedet, og oppsøkte dem for å få legehjelp. Ifølge AmnestyPress så WOREC at den unge kvinnen hadde potensiale og sendte henne til India for å lære mer, noe hennes mann bidro til økonomisk bak ryggen på sine foreldre. 
Utdannelsen og drivkraften i henne har gjort at Mahato har skaffet seg et navn som en uutrettelig og uredd aktivist, skriver AmnestyPress, og forteller videre om en hendelse i 2006: En brutal voldtekt fant sted i hennes eget område, og voldtektsmennene ble aldri tiltalt. De ble ansatt i politiet og dermed fritatt fra straff. Mahatos harde krav om at de skulle tiltales resulterte i trusler og trakassering av henne og WOREC, og situasjonen ble av Amnesty International ansett å være så alvorlig at de utlyste en lynaksjon. Amnesty Nepal fulgte saken tett, holdt presset oppe mot politiet og var jevnlig i kontakt med Mahato. Dette gjorde at situasjonen i løpet av et halvt år til et år ble vurdert som mindre farlig. 
Svensk Amnesty International nominerte henne i 2014 til Per Anger-prisen, og juryen tildelte Mahato den med denne begrunnelsen: «för hennes uthålliga kamp mot sexuellt våld mot kvinnor och flickor i ett patriarkalt, våldsamt och socialt utsatt samhälle».
Pryorbreen

Pryorbreen er en isbre i Antarktis. Den flyter nordøstover til nordsiden av Mount Shields og Yermak Point og ut i Rennick Bay. Den er om lag 55 kilometer lang og danner et fysisk skille mellom Wilson Hills og Usarp Mountains.
Breen ble kartlagt av U.S. Geological Survey (USGS) fra landmålinger og flyfotografi tatt av U.S. Navy i 1960-62 og navngitt av Advisory Committee on Antarctic Names (US-ACAN) etter Madison E. Pryor, forskingssjef ved McMurdo-basen (1959) og amerikansk utvekslingsforsker ved den sovjetiske Mirnyj-stasjonen (1962).
Missale

Et missale (av lat. missalis; «messe») er en liturgisk håndbok, eller messebok, i den romersk-katolske kirke. Et missale inneholder liturgiske forskrifter, tekster og bønner for kirkens messefeiring. Det nåværende missalet er fra 1969, mens den forrige versjonen var fra 1570.
Remy van Lierde

Andre verdenskrig

Ved utbruddet av andre verdenskrig fløy han flere rekognoseringstokt med hærens gamle Fairey Fox biplan. Han ble skutt ned og såret av tysk antiluftskyts 16. mai 1940, hvorpå han ble tatt til fange. Etter å ha kommet seg etter skadene, rømte han fra Belgia i september. Etter å ha krysset det okkuperte Frankrike, kom han til Spania, hvor han ble tatt for å ha krysset grensen ulovlig. Han satt internert i flere spanske fengsler, deriblant konsentrasjonsleiren ved Miranda de Ebro. Etterhvert klarte han å flykte også derfra, og kom til Storbritannia i juli 1941. Der ble han internert ved Patriotic School, MI5s mottakelsessenter. Han kom inn i Royal Air Force Volunteer Reserve i september.
van Lierde var først tre måneder ved en treningsskvadron, 57 OTU, før han som Pilot Officer ble beordret til 609 Squadron, som da fløy Spitfire, i januar 1942. 2. juni skadeskjøt han et Dornier Do 217 bombefly over Skegness. Senere i 1942 ble han forfremmet til Flying Officer. I 1943 byttet skvadronen ut sine Spitfire-fly med Hawker Typhoon. van Lierde fikk sin første nedskytning med den nye flytypen 20. januar 1943 da han skjøt ned en Messerschmitt Bf 109.
I mars skjøt han ned et Junkers Ju 52 transportfly på vei til angrep på den tyske flyplassen ved Chièvres. Etter krigen oppdaget van Lierde at vrakrester fra dette flyet hadde havnet i hans egen hage. I mai var van Lierde med på et tokt der Typhoon for første gang ble benyttet til å droppe bomber, og under toktet skjøt han ned et tysk bombefly, en Heinkel He 111. I juli skjøt han ned enda et Bf 109-fly, og i oktober et Junkers Ju 88, samtidig som han skadeskjøt et fly på bakken. I september ble han forfremmet til Flight Lieutenant. Hans siste luftseier kom 30. november da han skjøt ned et Messerschmitt Bf 110. I desember ble han beordret til Central Gunnery School ved RAF Sutton Bridge.
I april 1944 ble han beordret til 3 Squadron, som da var utstyrt med Hawker Tempest, før han i august ble forfremmet til Squadron Leader og beordret til 164 Squadron. Her ble hovedgeskjeftigelsen kampen mot tyske V1 flygende bomber. van Lierde ble etterhvert kreditert 44 nedskutte eller ødelagte V1 selv, samt ni nedskutte delt med andre flygere. Fra mai 1945 ble van Lierde tilknyttet 84 Group Support Unit, før han ble belgisk forbindelsesoffiser i RAFs 2. Tactical Air Force.

Etter krigen

I august 1945 ble han gitt kommandoen over 350 Squadron, en RAF-enhet med belgiske flygere. Skvadronen var oppsatt med Spitfire-fly, og ble senere overført til det belgiske flyvåpen der den inngikk i en jagerving som major van Lierde fikk kommandoen over i juni 1946. Fra 1948 fikk han stabsoffiserutdannelse i RAF.
van Lierde var deretter stabsoffiser i det belgiske flyvåpenet. En periode var han også beordret som adjutant for tidligere kong Leopold III. Hans siste stilling før pensjon 1. januar 1968 var som stasjonsjef ved flybasen i Chièvre. Han var da oberst.
I november 1958 ble han den første belgier som brøt lydmuren da han testfløy en Hawker Hunter i England.
Minnehåndtering

Minnehåndtering er den måten operativsystemet håndterer dataminnet i en datamaskin. Det grunnleggende kravet er måter å allokere deler av dataminnet til programmer etter deres forespørsel, og frigjøre dataminnet når det ikke lenger brukes. Dette er kritisk i avanserte datasystemer der mer enn en enkelt prosess kan bli utført samtidig.
Flere metoder er blitt anbefalt for å gi effektiv minnehåndtering. Virtuell hukommelse skiller minneadresene som brukes av en prosess fra de aktuelle fysiske adressene, og gir en mer effektiv bruk av dataminnet ved å bruke paging til et sekundært minne. Kvaliteten på minnehåndtereren kan ha en betydelig effekt på ytelsen til et datasystem.
EFDA

The European Fusion Development Agreement (EFDA) er en overenskomst mellom europeiske fusjonsforskningsinstitusjoner og Europakommisjonen (som representerer Euratom) for å styrke deres koordinering og samarbeid.
Stefan I av Ungarn

Bakgrunn

Han var sønn av den hedenske fyrsten Géza, men hadde en kristen mor. Han fikk derfor en kristen oppdragelse og ble døpt sammen med faren i 985. Ved dåpen tok han navnet Stefan.

Fyrste, konge

I perioden 995 og 997 levde Stefan under fødenavnet Vajk som prins av Nitra, en gammel slovakisk kristen by som nå ligger i sørvestlige Slovakia). I 997 ble han lederen for madjarene i Transdanubia.
Han ble i 995 gift med den salige Gisela av Bayern som også var søster til den hellige keiser Henrik II.
I 1006 hadde han klart å forene så å si alle de magyarske klanene. Ifølge ungarsk tradisjon sendte pave Sylvester II ham i januar 1001 en storslagen gullkrone og et kors sammen med et velsignelsesbrev for å offisielt anerkjenne ham som en kristen konge i Europa. Stefanskronen utgjør den dag i dag den øverste del av Ungarns kongekrone.

Innenrikspolitikk

Stefan etablerte lenssystemet, som ble praktisert i hele middelalderen. Lenene i Ungarn på denne tid ble kalt for ispánság, som ble ledet av en såkalt ispán. Ungarske runer ble benyttet på ungarst område innen Stefan beordrete at alle førkristne skrifter, med de ungarske runer, skulle ødelegges, ettersom de ble ansett som hedenske].
Stefan ville styrke kirkens makt ved en ordre om å bygge en kirke i hvr tiende landsby.
Etter år 1000 og i 1030-årene utgav Stefan sine to lovbøker, med hvilke han blant annet ville styrke den kongelige makt og sikre tronfølgen.

Utenrikspolitikk

I 1018 sluttet Stefan fred med Polen. Kongen innbød to folkegrupper, székelyene og russerne, til å bosette seg langs landets østre grenser. Deres oppgave var å beskytte Ungarn fra de forventede hedenske invasjoner. Etter Konrad II av Østerrikes død invaderte Stefan den østre del av det tysk-romerske rike.

Tronfølge

Stefan ville at hans sønn prins Imre (Emmerich) skulle etterfølge ham på tronen og skrev derfor i Libellus de institutione morum at han betraktet det karolingiske forbilde som den rette vei å gå vedrørende suksesjonsordningen. Men Imre døde i en jaktulykke og Stefan ble idetedet etterfulgt av Peter Orseolo i 1038.

Død, begravelse, helligkåring

Stefan ble begravet i Székesfehérvár. Han ble kanonisert av pave Gregor VII i 1083. I 1687 ble St. Stefans fest utvidet til å gjelde hele kirken, og hans festdag ble feiret 2. september til minne om seieren og tyrkerne ved Budapest. Det andre Vatikankonsil ble hans festdag flyttet til 16. august, siden hans dødsdag dagen før var opptatt av Marias opptagelsesdag i himmelen. I Ungarn feires han allikevel 20. august som var dagen for hans begravelse. Selv under det kommunistiske styret måtte respektere dette og innstiftet denne dagen som «forfatningsdag».